CELEX: 22020A0622(01)
Language: mt
Date: 2014-06-04 00:00:00
Title: Ftehim Internazzjonali bejn l-Unjoni Ewropea u r-Repubblika tat-Turkija dwar il-parteċipazzjoni tar-Repubblika tat-Turkija fil-programm tal-Unjoni “Orizzont 2020 — il-Programm Qafas għar-Riċerka u l-Innovazzjoni (2014-2020)”

22.6.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 199/1
               
            
         FTEHIM INTERNAZZJONALI
         bejn l-Unjoni Ewropea u r-Repubblika tat-Turkija dwar il-parteċipazzjoni tar-Repubblika tat-Turkija fil-programm tal-Unjoni “Orizzont 2020 — il-Programm Qafas għar-Riċerka u l-Innovazzjoni (2014-2020)”
         IL-KUMMISSJONI EWROPEA, minn hawn ’il quddiem imsejħa “il-Kummissjoni”, f’isem l-Unjoni Ewropea,
         minn naħa, u
         IL-GVERN TAR-REPUBBLIKA TAT-TURKIJA, minn hawn ’il quddiem imsejjaħ “it-Turkija”,
         min-naħa l-oħra, minn hawn ’il quddiem imsejħa flimkien “il-Partijiet”.
         BILLI:
         
                     (1)
                  
                  
                     Il-Ftehim Kwadru bejn il-Komunità Ewropea u r-Repubblika tat-Turkija dwar il-prinċipji ġenerali għall-parteċipazzjoni tar-Repubblika tat-Turkija fil-programmi tal-Komunità ġie adottat fis-26 ta’ Frar 2002 u daħal fis-seħħ fil-5 ta’ Settembru 2002 (minn hawn ’il quddiem imsejjaħ “il-Ftehim Kwadru”) (1) u jħalli f’idejn il-Kummissjoni u l-awtoritajiet kompetenti tat-Turkija biex jiddeterminaw, permezz ta’ Memorandum ta’ Qbil (2), it-termini u l-kundizzjonijiet speċifiċi, inkluż il-kontribuzzjoni finanzjarja, fir-rigward ta’ tali parteċipazzjoni f’kull programm partikolari.
                  
               
                     (2)
                  
                  
                     Il-programm il-ġdid tal-Unjoni għar-riċerka u l-innovazzjoni “Orizzont 2020 – il-Programm Qafas għar-Riċerka u l-Innovazzjoni (2014-2020)” (minn hawn ’il quddiem imsejjaħ “il-Programm”) ġie stabbilit bir-Regolament (UE) Nru 1291/2013 tal-Parlament Ewropew u tal-Kunsill (3).
                  
               
                     (3)
                  
                  
                     Orizzont 2020 għandu l-għan li jikkontribwixxi għall-ħolqien taż-Żona Ewropea tar-Riċerka u tal-Unjoni tal-Innovazzjoni.
                  
               
                     (4)
                  
                  
                     Skont l-Artikolu 7 tar-Regolament (UE) Nru 1291/2013, dwar l-assoċjazzjoni ma’ Orizzont 2020, it-termini u l-kundizzjonijiet speċifiċi rigward il-parteċipazzjoni (inkluż il-kontribuzzjoni finanzjarja, li għandha tkun ibbażata fuq il-prodott domestiku gross tal-pajjiż assoċjat) għandhom jiġu ddeterminati permezz ta’ ftehim internazzjonali bejn l-Unjoni u l-pajjiż assoċjat.
                  
               FTIEHMU KIF ĠEJ:
         
            Artikolu 1
            Kamp ta’ applikazzjoni — Il-Programm
            
               1.   It-Turkija għandha tipparteċipa bħala pajjiż assoċjat fil-Programm, li jikkonsisti minn dawn:
               ir-Regolament (UE) Nru 1291/2013 li jistabbilixxi Orizzont 2020 — il-Programm Qafas għar-Riċerka u l-Innovazzjoni (2014-2020);
               ir-Regolament (UE) Nru 1290/2013 tal-Parlament Ewropew u tal-Kunsill (4) li jistabbilixxi r-regoli għal parteċipazzjoni u disseminazzjoni f’“Orizzont 2020 — il-Programm Qafas għar-Riċerka u l-Innovazzjoni (2014-2020)” u li jħassar ir-Regolament (KE) Nru 1906/2006, inklużi l-atti delegati u kull regola oħra sussegwenti;
               id-Deċiżjoni tal-Kunsill 2013/743/UE (5) li tistabbilixxi l-programm speċifiku li jimplimenta Orizzont 2020 u kull regola oħra relatata mal-implimentazzjoni tal-programm Orizzont 2020.
            
            
               2.   Ir-Regolament (KE) Nru 294/2008 tal-Parlament Ewropew u tal-Kunsill (6), kif emendat bir-Regolament (UE) Nru 1292/2013 (7), li jistabbilixxi l-Istitut Ewropew tal-Innovazzjoni u t-Teknoloġija, għandu japplika wkoll għall-parteċipazzjoni ta’ entitajiet Torok fil-Komunitajiet ta’ Għarfien u Innovazzjoni.
            
         
         
            Artikolu 2
            Termini u kundizzjonijiet tal-parteċipazzjoni fil-Programm
            
               1.   It-Turkija għandha tipparteċipa fl-attivitajiet tal-Programm skont l-objettivi, il-kriterji u l-proċeduri definiti fil-Programm u t-termini u l-kundizzjonijiet speċifikati f’dan il-Ftehim u l-annessi tiegħu.
            
            
               2.   L-entitajiet legali stabbiliti fit-Turkija għandhom jieħdu sehem f’azzjonijiet indiretti tal-Programm bl-istess kundizzjonijiet bħal dawk applikabbli għall-entitajiet legali tal-Istati Membri tal-Unjoni Ewropea, soġġett għat-termini u l-kundizzjonijiet stabbiliti jew imsemmija f’dan il-Ftehim.
            
            
               3.   L-entitajiet legali stabbiliti fit-Turkija għandhom jieħdu sehem fl-attivitajiet taċ-Ċentru Konġunt għar-Riċerka bl-istess kundizzjonijiet bħal dawk applikabbli għall-entitajiet legali tal-Istati Membri tal-Unjoni Ewropea.
            
            
               4.   L-entitajiet legali stabbiliti fit-Turkija għandhom jieħdu sehem fl-attivitajiet tal-Komunitajiet ta’ Għarfien u Innovazzjoni.
            
            
               5.   F’każ li l-Unjoni tistipula dispożizzjonijiet għall-implimentazzjoni tal-Artikoli 185 u 187 tat-Trattat dwar il-Funzjonament tal-Unjoni Ewropea (TFUE), it-Turkija għandu jkollha l-permess li tipparteċipa fl-istrutturi legali maħluqin skont dawk id-dispożizzjonijiet, f’konformità mad-deċiżjonijiet u r-regolamenti li ġew adottati jew li jkunu ġew adottati għall-istabbiliment ta’ dawk l-istrutturi legali. L-entitajiet legali stabbiliti fit-Turkija għandhom jieħdu sehem fl-azzjonijiet indiretti abbażi tal-Artikoli 185 u 187 tat-TFUE.
            
            
               6.   Biex tipparteċipa fil-Programm, it-Turkija għandha tħallas il-kontribuzzjoni finanzjarja tagħha lill-baġit ġenerali tal-Unjoni Ewropea, skont l-Artikolu 3 ta’ hawn taħt u l-Anness II ta’ dan il-Ftehim.
            
            
               7.   Ir-rappreżentanti tat-Turkija għandu jkollhom il-permess li jipparteċipaw bħala osservaturi fil-kumitati responsabbli kemm għall-monitoraġġ tal-implementazzjoni tal-Programm li t-Turkija tikkontribwixxi finanzjarjament għalih, kif ukoll għal dawk il-punti li jikkonċernaw lit-Turkija.
               Fil-ħin tal-votazzjoni, dawn il-kumitati għandhom jiltaqgħu mingħajr il-preżenza tar-rappreżentanti tat-Turkija. It-Turkija għandha tkun infurmata bir-riżultat.
               Il-parteċipazzjoni kif jirriferi għaliha dan il-paragrafu għandha tieħu l-istess forma, inklużi l-proċeduri dwar kif tasal l-informazzjoni u d-dokumentazzjoni, bħal dik applikabbli għar-rappreżentanti minn Stati Membri tal-Unjoni Ewropea.
            
            
               8.   Ir-rappreżentanti tat-Turkija għandhom jieħdu sehem fil-Bord tal-Gvernaturi taċ-Ċentru Konġunt tar-Riċerka skont ir-regoli ta’ proċedura tal-Bord tal-Gvernaturi taċ-Ċentru Konġunt tar-Riċerka. Il-parteċipazzjoni kif jirriferi għaliha dan il-paragrafu għandha tieħu l-istess forma, inklużi l-proċeduri dwar kif tasal l-informazzjoni u d-dokumentazzjoni, bħal dik applikabbli għar-rappreżentanti minn Stati Membri tal-Unjoni Ewropea.
            
            
               9.   Għandu jintuża lsien uffiċjali tal-Unjoni, f’dan il-każ l-Ingliż, għall-proċeduri marbutin mat-talbiet, mal-ftehimiet ta’ għotja u mar-rapporti, kif ukoll għal aspetti oħra legali u amministrattivi tal-Programm.
            
            
               10.   L-ispejjeż tal-ivvjaġġjar u tas-sussistenza mġarrba mir-rappreżentanti u l-esperti tat-Turkija għall-finijiet tal-parteċipazzjoni tagħhom bħala osservaturi fil-ħidma tal-kumitat imsemmi fl-Artikolu 10.1 tad-Deċiżjoni 2013/743/UE li tistabbilixxi l-programm speċifiku li jimplimenta Orizzont 2020, jew il-parteċipazzjoni tagħhom f’laqgħat oħra marbutin mal-implimentazzjoni tal-Programm, għandhom jitħallsu lura mill-Kummissjoni fl-istess linja u skont l-istess proċeduri fis-seħħ bħal fil-każ tar-rappreżentanti tal-Istati Membri tal-Unjoni Ewropea.
            
         
         
            Artikolu 3
            Kontribuzzjoni finanzjarja
            
               1.   Għal kull sena li tipparteċipa fil-Programm, it-Turkija għandha tħallas kontribuzzjoni finanzjarja lill-baġit ġenerali tal-Unjoni Ewropea.
               Il-kontribuzzjoni finanzjarja tat-Turkija għandha tiżdied mal-ammont assenjat kull sena fil-baġit ġenerali tal-Unjoni Ewropea biex jiġu ssodisfati l-obbligi finanzjarji li jinħolqu mill-għamliet differenti ta’ miżuri meħtieġa għall-implementazzjoni, l-immaniġġjar u l-operazzjoni tal-Programm.
            
            
               2.   Parti mill-kontribuzzjoni finanzjarja tat-Turkija tista’ tiġi ffinanzjata skont l-istrumenti rilevanti tal-għajnuna esterna tal-Unjoni, jekk it-Turkija titlob dan.
            
            
               3.   Ir-regoli li jirregolaw il-kontribuzzjoni finanzjarja tat-Turkija huma stabbiliti fl-Anness II ta’ dan il-Ftehim.
            
         
         
            Artikolu 4
            Rapportar u valutazzjoni
            
               1.   Mingħajr preġudizzju għar-responsabbiltajiet tal-Kummissjoni u l-Qorti tal-Awdituri tal-Unjoni Ewropea fir-rigward tal-monitoraġġ u l-evalwazzjoni tal-Programm, il-parteċipazzjoni tat-Turkija fil-Programm għandha tiġi mmonitorjata kontinwament fuq bażi ta’ sħubija li tinvolvi lill-Kummissjoni u lit-Turkija.
            
            
               2.   Ir-regoli li jikkonċernaw il-kontroll finanzjarju u miżuri oħra kontra l-frodi huma stabbiliti fl-Anness III ta’ dan il-Ftehim.
            
            
               3.   It-Turkija għandha tippreżenta wkoll lill-Kummissjoni ir-rapporti rilevanti għall-fini ta’ evalwazzjoni tal-parteċipazzjoni tagħha fil-Programm u d-diskussjonijiet fil-Kumitat Konġunt li għandu jitwaqqaf skont dan il-Ftehim.
            
         
         
            Artikolu 5
            Kumitat tal-UE u t-Turkija dwar ir-Riċerka u l-Innovazzjoni
            
               1.   Għandu jitwaqqaf skont dan il-Ftehim kumitat li għandu jissejjaħ “Kumitat tal-UE u t-Turkija dwar ir-Riċerka u l-Innovazzjoni” (minn hawn ’il quddiem imsejjaħ “il-Kumitat Konġunt”).
            
            
               2.   Il-funzjonijiet tal-Kumitat Konġunt għandhom jinkludu li:
               
                           —
                        
                        
                           jiżgura l-eżami mill-ġdid u l-evalwazzjoni tal-implimentazzjoni ta’ dan il-Ftehim;
                        
                     
                           —
                        
                        
                           jeżamina kull miżura ta’ natura li ttejjeb u tiżviluppa l-koperazzjoni.
                        
                     
            
               3.   Kwalunkwe waħda mill-Partijiet tista’ titlob li ssir laqgħa tal-Kumitat Konġunt. Il-Kumitat għandu jadotta r-regoli ta’ proċedura tiegħu.
            
            
               4.   Il-Kumitat Konġunt għandu jkun magħmul mir-rappreżentanti tal-Unjoni Ewropea u tat-Turkija.
            
         
         
            Artikolu 6
            Dħul fis-seħħ
            Wara li jiġi ffirmat, dan il-Ftehim għandu jidħol fis-seħħ fid-data li fiha t-Turkija tkun innotifikat lill-Kummissjoni, permezz ta’ mezzi diplomatiċi, li l-kundizzjonijiet interni neċessarji kollha għad-dħul fis-seħħ ta’ dan il-Ftehim ġew issodisfati.
         
         
            Artikolu 7
            Dispożizzjonijiet finali
            
               1.   Dan il-Ftehim għandu jkun applikabbli proviżorjament malli jiġi ffirmat. Għandu japplika mill-1 ta’ Jannar 2014 u għad-durata kollha tal-Programm.
            
            
               2.   Dan il-Ftehim jista’ jiġi terminat minn kwalunkwe waħda mill-Partijiet fi kwalunkwe mument matul il-perjodu tal-Programm, permezz ta’ avviż bil-miktub li jinforma bl-intenzjoni li tintemm il-parteċipazzjoni fil-Programm.
               Soġġett għad-dispożizzjonijiet ta’ hawn taħt, it-terminazzjoni tal-Ftehim għandha tidħol fis-seħħ tliet xhur kalendarji wara d-data li fiha l-avviż bil-miktub ikun wasal għand id-destinatarju.
               L-iskadenza u/jew it-terminazzjoni ta’ dan il-Ftehim ma għandhomx jaffettwaw:
               
                           (a)
                        
                        
                           kwalunkwe proġett jew attività li jkun/tkun għaddej(ja);
                        
                     
                           (b)
                        
                        
                           l-implimentazzjoni ta’ kwalunkwe ftehim kuntrattwali li japplika għal dawn l-attivitajiet jew proġetti, kif stipulat fis-subparagrafu 2(a) ta’ hawn fuq.
                        
                     Fil-każ ta’ terminazzjoni ta’ dan il-Ftehim, l-Unjoni għandha tħallas lura lit-Turkija l-parti tal-kontribuzzjoni tagħha lejn il-baġit ġenerali tal-Unjoni Ewropea li ma tkunx se tintefaq minħabba t-terminazzjoni.
            
            
               3.   L-Annessi jifformaw parti integrali minn dan il-Ftehim.
            
            
               4.   Dan il-Ftehim jista’ jiġi emendat biss bil-miktub u bil-kunsens komuni tal-Partijiet.
            
            
               5.   L-assoċjazzjoni tat-Turkija mal-programm qafas tal-Unjoni li jmiss, jekk it-Turkija titlob dan, għandha tkun soġġetta għal Ftehim ġdid li jkollu jiġi maqbul bejn il-Partijiet.
            
         
         
            Magħmul f’Istanbul fl-4 ta’ Ġunju tas-sena elfejn u erbatax, f’żewġ verżjonijiet oriġinali, bl-Ingliż u bit-Tork, biż-żewġ testijiet awtentiċi ndaqs.
            
               
                  Għar-Repubblika tat-Turkija,
               
               Ahmet YÜCEL
               
                  Aġent sottosegretarju tal-Ministeru tal-Affarijiet tal-UE tar-Repubblika tat-Turkija
               
            
            
               
                  Għall-Kummissjoni,
               
               
                  f’isem l-Unjoni Ewropea
               
               Robert-Jan SMITS
               
                  Id-Direttur Ġenerali għar-Riċerka u l-Innovazzjoni
               
               
                  Il-Kummissjoni Ewropea
               
            
         
         
            (1)  ĠU L 61, 2.3.2002, p. 29.
         
            (2)  Dan il-Ftehim Internazzjonali jikkostitwixxi u għandu l-istess effetti legali fuq it-termini u l-kundizzjonijiet dwar il-parteċipazzjoni fi Programmi Komunitarji bħall-Memorandum ta’ Qbil imsemmi fil-Ftehim ta’ Qafas.
         
            (3)  Ir-Regolament (UE) Nru 1291/2013 tal-Parlament Ewropew u tal-Kunsill tal-11 ta’ Diċembru 2013 li jistabbilixxi Orizzont 2020 — il-Programm Qafas għar-Riċerka u l-Innovazzjoni (2014-2020) u li jħassar id-Deċiżjoni Nru 1982/2006/KE (ĠU L 347, 20.12.2013, p. 104).
         
            (4)  Ir-Regolament (UE) Nru 1290/2013 tal-Parlament Ewropew u tal-Kunsill tal-11 ta’ Diċembru 2013 li jistabbilixxi r-regoli għal parteċipazzjoni u disseminazzjoni f' “Orizzont 2020 — il-Programm Qafas għar-Riċerka u l-Innovazzjoni (2014-2020)” u li jħassar ir-Regolament (KE) Nru 1906/2006 (ĠU L 347, 20.12.2013, p. 81).
         
            (5)  Id-Deċiżjoni tal-Kunsill 2013/743/UE tat-3 ta’ Diċembru 2013 li tistabbilixxi l-programm speċifiku li jimplimenta Orizzont 2020 — il-Programm Qafas għar-Riċerka u l-Innovazzjoni (2014-2020) u li tħassar id-Deċiżjonijiet 2006/971/KE, 2006/972/KE, 2006/973/KE, 2006/974/KE u 2006/975/KE (ĠU L 347, 20.12.2013, p. 965).
         
            (6)  Ir-Regolament (KE) Nru 294/2008 tal-Parlament Ewropew u tal-Kunsill tal-11 ta’ Marzu 2008 li jistabbilixxi l-Istitut Ewropew tal-Innovazzjoni u t-Teknoloġija (ĠU L 97, 9.4.2008, p. 1).
         
            (7)  Ir-Regolament (UE) Nru 1292/2013 tal-Parlament Ewropew u tal-Kunsill tal-11 ta’ Diċembru 2013 li jemenda r-Regolament (KE) Nru 294/2008 li jistabbilixxi l-Istitut Ewropew tal-Innovazzjoni u t-Teknoloġija (ĠU L 347, 20.12.2013, p. 174).
      
      
         
            ANNESS I
            Termini u kundizzjonijiet għall-parteċipazzjoni tal-entitajiet legali tat-Turkija fil-Programm
            
               1.   
               
                  Għall-finijiet tal-parteċipazzjoni tat-Turkija fil-Programm, “entità legali” tfisser kull persuna fiżika jew kull persuna ġuridika stabbilita fit-Turkija skont il-liġi nazzjonali, li għandha personalità ġuridika u li meta taġixxi f’isimha stess tista’ teżerċita drittijiet u tkun soġġetta għal obbligi. Fil-każ ta’ persuni fiżiċi, ir-referenzi għall-istabbiliment jitqiesu li jirriferu għar-residenza abitwali.
               
            
            
               2.   
               Il-parteċipazzjoni tal-entitajiet legali tat-Turkija fil-Programm għandha ssegwi l-kundizzjonijiet stabbiliti għal entitajiet legali li jkunu stabbiliti ġewwa “pajjiż assoċjat”, kif speċifikat fir-regoli għall-parteċipazzjoni.
               L-entitajiet legali stabbiliti fit-Turkija għandhom ikunu eliġibbli għall-istrumenti finanzjarji stabbiliti fil-qafas tal-Programm Orizzont 2020.
               Entità legali stabbilita f’pajjiż ieħor assoċjat mal-Programm għandu jkollha l-istess drittijiet u obbligi skont dan il-Ftehim bħall-entitajiet legali stabbiliti fi Stat Membru, diment li dan il-pajjiż assoċjat fejn tkun stabbilita l-entità legali jkun ftiehem ukoll li jagħti l-istess drittijiet u obbligi lill-entitajiet legali tal-pajjiżi assoċjati l-oħra.
            
            
               3.   
               
                  Fl-għażla tal-esperti indipendenti għall-kompiti għandhom jitqiesu l-entitajiet legali tat-Turkija, flimkien ma’ dawk tal-Unjoni, u skont il-kundizzjonijiet previsti fir-regoli dwar il-parteċipazzjoni.
               
            
            
               4.   
               
                  Il-Partijiet għandhom jagħmlu kull sforz, fil-qafas tad-dispożizzjonijiet eżistenti, sabiex jiffaċilitaw il-moviment liberu u r-residenza tax-xjenzjati li jieħdu sehem fl-attivitajiet koperti b’dan il-Ftehim u sabiex ikun iffaċilitat il-moviment transfruntier għal merkanzija u servizzi maħsubin biex jintużaw f’dawn l-attivitajiet.
               
            
         
      
      
         
            ANNESS II
            Ir-regoli li jirregolaw il-kontribuzzjoni finanzjarja tat-Turkija għall-Programm (2014-2020)
            I.   Kalkolu tal-kontribuzzjoni finanzjarja tat-Turkija
            
            
                     
                        1.
                     
                     
                        Il-kontribuzzjoni finanzjarja tat-Turkija għall-Programm għandha tiġi stabbilita kull sena proporzjonalment u b’żieda mal-ammont disponibbli kull sena fil-baġit ġenerali tal-Unjoni Ewropea għall-approprjazzjonijiet ta’ impenji meħtieġa għall-implimentazzjoni, l-immaniġġjar u l-operazzjoni tal-Programm.
                     
                  
                     
                        2.
                     
                     
                        Il-fattur ta’ proporzjonalità li jirregola l-kontribuzzjoni tat-Turkija għandu jkun daqs il-proporzjon bejn il-prodott domestiku gross tat-Turkija, fi prezzijiet tas-suq, u s-somma tal-prodotti domestiċi grossi, fi prezzijiet tas-suq, tal-Istati Membri tal-Unjoni Ewropea.
                        Il-prodotti domestiċi grossi għandhom ikunu dawk ippubblikati l-aħħar għall-istess sena mill-Uffiċċju tal-Istatistika tal-Komunitajiet Ewropej (Eurostat), disponibbli fiż-żmien tan-negozjar ta’ dan il-Ftehim (jiġifieri s-sena 2011). Il-fattur ta’ proporzjonalità stabbilit għall-ewwel sena ta’ parteċipazzjoni fil-livell ta’ 4,184 % għandu jibqa’ fiss għas-snin ta’ wara.
                     
                  
                     
                        3.
                     
                     
                        Sabiex tiġi ffaċilitata l-parteċipazzjoni tagħha fil-Programm, il-kontribuzzjoni tat-Turkija ser tiġi implimentata għas-snin finanzjarji rispettivi billi jiġi applikat fattur ta’ korrezzjoni ta’ 0,14 kif ġej:
                        
                                    —
                                 
                                 
                                    Sena finanzjarja 2014: il-kontribuzzjoni ssir skont il-paragrafu 1 u l-fattur ta’ proporzjonalità stabbilit skont il-paragrafu 2, multiplikat bi 0,14;
                                 
                              
                                    —
                                 
                                 
                                    Sena finanzjarja 2015: il-kontribuzzjoni ssir skont il-paragrafu 1 u l-fattur ta’ proporzjonalità stabbilit skont il-paragrafu 2, multiplikat bi 0,14;
                                 
                              
                                    —
                                 
                                 
                                    Sena finanzjarja 2016: il-kontribuzzjoni ssir skont il-paragrafu 1 u l-fattur ta’ proporzjonalità stabbilit skont il-paragrafu 2, multiplikat bi 0,14;
                                 
                              
                                    —
                                 
                                 
                                    Sena finanzjarja 2017: il-kontribuzzjoni ssir skont il-paragrafu 1 u l-fattur ta’ proporzjonalità stabbilit skont il-paragrafu 2, multiplikat bi 0,14;
                                 
                              
                                    —
                                 
                                 
                                    Sena finanzjarja 2018: il-kontribuzzjoni ssir skont il-paragrafu 1 u l-fattur ta’ proporzjonalità stabbilit skont il-paragrafu 2, multiplikat bi 0,14;
                                 
                              
                                    —
                                 
                                 
                                    Sena finanzjarja 2019: il-kontribuzzjoni ssir skont il-paragrafu 1 u l-fattur ta’ proporzjonalità stabbilit skont il-paragrafu 2, multiplikat bi 0,14;
                                 
                              
                                    —
                                 
                                 
                                    Sena finanzjarja 2020: il-kontribuzzjoni ssir skont il-paragrafu 1 u l-fattur ta’ proporzjonalità stabbilit skont il-paragrafu 2, multiplikat bi 0,14.
                                 
                              
                  
                     
                        4.
                     
                     
                        Fir-raba’ sena wara li jibda japplika dan il-Ftehim, il-Partijiet għandhom jirrevedu l-fattur ta’ proporzjonalità li jirregola l-kontribuzzjoni finanzjarja tat-Turkija, abbażi tad-data dwar il-parteċipazzjoni ta’ entitajiet Torok f’azzjonijiet indiretti u diretti fil-qafas tal-Programm fis-snin 2014-2016.
                     
                  
                     
                        5.
                     
                     
                        Il-Kummissjoni għandha tikkomunika lit-Turkija, kemm jista’ jkun malajr, u sa mhux aktar tard mill-1 ta’ Settembru tas-sena ta’ qabel kull sena finanzjarja, l-informazzjoni li ġejja flimkien mal-materjal ta’ sfond rilevanti:
                        
                                    —
                                 
                                 
                                    l-ammonti f’approprjazzjonijiet tal-impenji fid-dikjarazzjoni tan-nefqa tal-abbozz tal-baġit tal-Unjoni Ewropea li jikkorrispondi għall-Programm;
                                 
                              
                                    —
                                 
                                 
                                    l-istima tal-ammont tal-kontribuzzjonijiet mnissla mill-abbozz tal-baġit, li jikkorrispondi għall-parteċipazzjoni tat-Turkija fil-Programm skont il-paragrafi 1, 2, 3 u 4.
                                 
                              Ladarba l-baġit ġenerali jkun ġie adottat, il-Kummissjoni għandha tikkomunika lit-Turkija, fid-dikjarazzjoni tan-nefqa korrispondenti għall-parteċipazzjoni tat-Turkija, l-ammonti aħħarija msemmija fl-ewwel subparagrafu.
                     
                  II.   Ħlas tal-kontribuzzjoni finanzjarja tat-Turkija
            
            
                     
                        1.
                     
                     
                        Il-Kummissjoni għandha toħroġ, l-iktar tard sat-30 ta’ Jannar u l-15 ta’ Ġunju ta’ kull sena finanzjarja, sejħa għall-fondi lit-Turkija li jikkorrispondu għall-kontribuzzjoni tagħha fil-qafas ta’ dan il-Ftehim.
                     
                  
                     
                        2.
                     
                     
                        Dawn is-sejħiet għall-fondi għandhom jipprovdu, rispettivament, għall-pagament ta’:
                        
                                    —
                                 
                                 
                                    sitta minn kull tnax tal-kontribuzzjoni tat-Turkija, sa mhux iktar tard minn 60 jum wara d-data tas-sejħa għall-fondi; kif ukoll
                                 
                              
                                    —
                                 
                                 
                                    sitta minn kull tnax tal-kontribuzzjoni tat-Turkija, sa mhux iktar tard minn 60 jum wara d-data tat-tieni sejħa għall-fondi.
                                 
                              L-ewwel sejħa għall-fondi għal kull sena finanzjarja għandha tiġi kkalkulata skont l-ammont imniżżel fid-dikjarazzjoni tad-dħul tal-abbozz tal-baġit: ir-regolarizzazzjoni tal-ammont li jitħallas għandha ssir mal-pagament tat-tieni sejħa għall-fondi għall-istess sena finanzjarja.
                        Għall-ewwel sena ta’ implimentazzjoni ta’ dan il-Ftehim, il-Kummissjoni għandha toħroġ l-ewwel sejħa għall-fondi, b’effett retroattiv, fi żmien 30 jum mill-iffirmar tiegħu. Jekk din is-sejħa toħroġ wara l-15 ta’ Ġunju, għandha tipprevedi għall-ħlas ta’ tnax minn kull tnax tal-kontribuzzjoni tat-Turkija fi żmien 60 jum, ikkalkulat abbażi tal-ammont stipulat fid-dikjarazzjoni tad-dħul tal-baġit.
                     
                  
                     
                        3.
                     
                     
                        Fl-aħħar sena tal-Programm, għandha toħroġ sejħa waħda għall-fondi mill-Kummissjoni sa mhux aktar tard mill-15 ta’ Ġunju li tikkorrispondi għall-ammont sħiħ tal-kontribuzzjoni finanzjarja tat-Turkija għas-sena finanzjarja 2020. L-ammont sħiħ tal-kontribuzzjoni Torka għandu jitħallas sa mhux aktar tard minn 60 jum wara s-sejħa għall-fondi fl-2020.
                     
                  
                     
                        4.
                     
                     
                        Il-kontribuzzjoni tat-Turkija għandha tkun espressa u mħallsa f’euro.
                     
                  
                     
                        5.
                     
                     
                        Il-ħlas mit-Turkija għandu jiġi kkreditat lill-programmi tal-Unjoni bħala dħul għall-baġit allokat għal-linja tal-baġit xierqa fid-dikjarazzjoni tad-dħul tal-baġit ġenerali tal-Unjoni Ewropea. Ir-Regolament Finanzjarju applikabbli għall-baġit ġenerali tal-Unjoni Ewropea għandu japplika għall-immaniġġjar tal-approprjazzjonijiet.
                     
                  
                     
                        6.
                     
                     
                        It-Turkija għandha tħallas il-kontribuzzjoni tagħha skont dan il-Ftehim kif speċifikat fil-punt II, 2 tal-Anness II.
                        Kull dewmien fil-ħlas tal-kontribuzzjoni għandu jiskatta l-ħlas ta’ imgħax ta’ inadempjenza mit-Turkija fuq l-ammont pendenti, u dan mid-data dovuta. Ir-rata tal-imgħax fuq l-ammonti riċevibbli mhux imħallsa fid-data dovuta għandha tkun ir-rata li japplika l-Bank Ċentrali Ewropew fl-operazzjonijiet ewlenin ta’ rifinanzjament tiegħu, kif ippubblikata fis-serje C tal-Ġurnal Uffiċjali tal-Unjoni Ewropea, li tkun fis-seħħ fl-ewwel jum kalendarju tax-xahar meta kellu jsir il-pagament, u miżjuda b’punt u nofs perċentwali.
                        Fil-każ li d-dewmien fil-ħlas tal-kontribuzzjoni ikun tali li jista’ jipperikola b’mod sinifikanti l-implimentazzjoni u l-immaniġġjar tal-Programm, il-parteċipazzjoni tat-Turkija fil-Programm għandha tkun sospiża mill-Kummissjoni wara nuqqas ta’ ħlas, u dan isir 20 jum ta’ xogħol minn meta tintbagħat ittra formali ta’ tfakkira, mingħajr preġudizzju għall-obbligi tal-Unjoni skont ftehimiet ta’ għotja u/jew il-kuntratti diġà konklużi rilevanti għall-implimentazzjoni tal-azzjonijiet indiretti magħżula.
                     
                  
                     
                        7.
                     
                     
                        Sa mhux aktar tard mit-30 ta’ Ġunju tas-sena li taħbat wara sena finanzjarja, id-dikjarazzjoni ta’ approprjazzjonijiet għall-Programm għal dik is-sena finanzjarja għandha titħejja u tintbagħat lit-Turkija għall-informazzjoni tagħha, skont il-format tar-rendikont tad-dħul u l-infiq tal-Kummissjoni.
                     
                  
                     
                        8.
                     
                     
                        Fil-mument tal-għeluq tal-kontijiet marbutin ma’ kull sena finanzjarja, il-Kummissjoni, fil-qafas tal-istabbiliment tar-rendikont tad-dħul u l-infiq, għandha tipproċedi għar-regolarizzazzjoni tal-kontijiet fir-rigward tal-parteċipazzjoni tat-Turkija.
                        Din ir-regolarizzazzjoni għandha tqis l-emendi li jkunu saru, sew bi trasferiment, kanċellazzjonijiet, trasferimenti ’l quddiem, diżimpenji, sew permezz ta’ baġits supplimentari jew ta’ emenda matul is-sena finanzjarja.
                        Din ir-regolarizzazzjoni għandha ssir fil-mument tat-tieni ħlas għas-sena finanzjarja ta’ wara, u għall-aħħar sena f’Lulju 2021. Aktar regolarizzazzjoni għandha ssir kull sena sal-2023.
                     
                  
      
      
         
            ANNESS III
            Kontroll finanzjarju tal-parteċipanti Torok fil-Programm
            I.   Komunikazzjoni diretta
            
            Il-Kummissjoni għandha tikkomunika direttament mal-parteċipanti fil-Programm stabbiliti fit-Turkija, kif ukoll mas-subkuntratturi tagħhom. Dawn jistgħu jressqu direttament lill-Kummissjoni kull informazzjoni u dokumentazzjoni rilevanti li huma jintalbu jippreżentaw abbażi tal-istrumenti msemmija f’dan il-Ftehim, kif ukoll abbażi tal-ftehimiet ta’ għotja u/jew tal-kuntratti diġà konklużi għall-implimentazzjoni tagħhom.
            II.   Awditi
            
            
                     
                        1.
                     
                     
                        B’konformità mar-Regolament (UE, Euratom) Nru 966/2012 tal-Parlament Ewropew u tal-Kunsill (1) (minn hawn ’il quddiem imsejjaħ “ir-Regolament Finanzjarju”) u mar-Regolament Delegat tal-Kummissjoni (UE) Nru 1268/2012 (2) (minn hawn ’il quddiem imsejjaħ “ir-Regoli ta’ Applikazzjoni”), kif ukoll mar-regoli l-oħra msemmija f’dan il-Ftehim, il-ftehimiet ta’ għotja u/jew il-kuntratti konklużi ma’ parteċipanti fil-Programm stabbiliti fit-Turkija jistgħu jipprevedu għal awditi xjentifiċi, finanzjarji, teknoloġiċi jew ta’ natura oħra, li jistgħu jsiru fi kwalunkwe mument fil-proprjetà tal-parteċipanti u tas-subkuntratturi tagħhom, minn aġenti tal-Kummissjoni jew minn persuni oħra b’mandat tal-Kummissjoni.
                     
                  
                     
                        2.
                     
                     
                        Aġenti tal-Kummissjoni, il-Qorti Ewropea tal-Awdituri u persuni oħrajn b’mandat mill-Kummissjoni għandu jkollhom aċċess xieraq għas-siti, xogħlijiet u dokumenti (kemm elettroniċi u kemm fuq il-karta), kif ukoll għal kull informazzjoni meħtieġa sabiex ikunu jistgħu jwettqu tali awditi, soġġett għall-inklużjoni ta’ dan id-dritt għall-aċċess li għandu jiġi ddikjarat b’mod espliċitu fil-ftehimiet ta’ għotja u/jew fil-kuntratti konklużi biex jiġu implimentati l-istrumenti msemmija f’dan il-Ftehim ma’ parteċipanti mit-Turkija.
                     
                  
                     
                        3.
                     
                     
                        L-awditi jistgħu jsiru wara li jiskadi l-Programm jew dan il-Ftehim, bil-kundizzjonijiet stipulati fil-ftehimiet ta’ għotja u/jew fil-kuntratti kkonċernati. Kull awditu li jsir wara l-iskadenza tal-Programm jew ta’ dan il-Ftehim għandu jsir skont il-kundizzjonijiet stipulati f’dan l-Anness.
                     
                  III.   Kontrolli fuq il-post mill-Kummissjoni (OLAF)
            
            
                     
                        1.
                     
                     
                        Fil-qafas ta’ dan il-Ftehim, il-Kummissjoni, u b’mod partikolari l-Uffiċċju Ewropew Kontra l-Frodi (OLAF), għandha tkun awtorizzata li tagħmel kontrolli u spezzjonijiet fuq il-post fil-proprjetà tal-parteċipanti u tas-subkuntratturi tagħhom mit-Turkija, skont it-termini u l-kundizzjonijiet stipulati fir-Regolament tal-Kunsill (Euratom, KE) Nru 2185/96 (3).
                     
                  
                     
                        2.
                     
                     
                        Il-kontrolli u l-ispezzjonijiet fuq il-post għandhom jitħejjew u jitwettqu mill-Kummissjoni b’kollaborazzjoni mill-qrib mal-awtorità kompetenti tat-Turkija maħtura mill-gvern Tork. L-awtorità maħtura għandha tiġi nnotifikata kmieni biżżejjed bil-għan, l-iskop u l-bażi legali tal-kontrolli u l-ispezzjonijiet, sabiex tkun tista’ tipprovdi assistenza. Għal dan il-għan, l-uffiċjali tal-awtoritajiet kompetenti Torok jistgħu jipparteċipaw fil-kontrolli u fl-ispezzjonijiet fuq il-post.
                     
                  
                     
                        3.
                     
                     
                        Jekk l-awtoritajiet Torok ikkonċernati jixtiequ, il-kontrolli u l-ispezzjonijiet fuq il-post jistgħu jsiru b’mod konġunt mill-Kummissjoni u minnhom stess.
                     
                  
                     
                        4.
                     
                     
                        Meta l-parteċipanti fil-Programm jopponu kontroll jew spezzjoni fuq il-post, l-awtoritajiet Torok, filwaqt li jaġixxu skont ir-regoli u r-regolamenti nazzjonali, għandhom jassistu lill-ispetturi tal-Kummissjoni, kemm ikun xieraq u meħtieġ biex dawn ikunu jistgħu jaqdu dmirijiethom fejn jidħol il-kontroll jew l-ispezzjoni fuq il-post.
                     
                  
                     
                        5.
                     
                     
                        Il-Kummissjoni għandha tirrapporta malajr kemm jista’ jkun lill-awtorità kompetenti Torka b’kull fatt jew suspett relatat ma’ irregolarità li tkun intebħet bih waqt il-kontroll jew l-ispezzjoni fuq il-post. Fi kwalunkwe każ, il-Kummissjoni għandha tinforma lill-awtorità msemmija hawn fuq bir-riżultati ta’ tali kontrolli u spezzjonijiet.
                     
                  IV.   Informazzjoni u konsultazzjoni
            
            
                     
                        1.
                     
                     
                        Għall-finijiet tal-implimentazzjoni xierqa ta’ dan l-Anness, l-awtoritajiet kompetenti tat-Turkija u tal-Unjoni għandhom jagħmlu skambju ta’ informazzjoni regolarment, sakemm dan ma jkunx ipprojbit jew illeċitu skont regoli u regolamenti nazzjonali u, b’talba ta’ waħda mill-Partijiet, għandhom jorganizzaw konsultazzjonijiet.
                     
                  
                     
                        2.
                     
                     
                        L-awtoritajiet kompetenti Torok għandhom jgħarrfu lill-Kummissjoni fi żmien xieraq b’kull fatt jew suspett li jkunu ntebħu bih u li jkun relatat ma’ irregolarità dwar il-konklużjoni u l-implimentazzjoni tal-ftehimiet tal-għotja u/jew kuntratti konklużi fl-applikazzjoni tal-istrumenti imsemmija f’dan il-Ftehim.
                     
                  V.   Kunfidenzjalità
            
            Informazzjoni li tkun ikkomunikata jew miksuba fi kwalunkwe forma fil-qafas ta’ dan l-Anness għandha tkun koperta bis-segretezza professjonali u protetta bl-istess mod bħal ma tkun protetta informazzjoni simili permezz tal-liġi Torka u permezz tad-dispożizzjonijiet korrispondenti applikabbli għall-istituzzjonijiet tal-Unjoni. Tali informazzjoni ma għandhiex tiġi kkomunikata ħlief lil persuni fi ħdan l-istituzzjonijiet tal-Unjoni jew fl-Istati Membri jew fit-Turkija li l-funzjonijiet tagħhom jirrikjedu legalment li huma jkunu jafuha, u tali informazzjoni lanqas ma għandha tintuża għal skopijiet oħra ħlief sabiex tkun żgurata l-protezzjoni effettiva tal-interessi finanzjarji tal-Partijiet (4).
            VI.   Miżuri u penali amministrattivi
            
            Mingħajr preġudizzju għall-applikazzjoni tal-liġi kriminali tat-Turkija, il-Kummissjoni tista’ timponi miżuri u penali amministrattivi skont ir-Regolament (UE, Euratom) Nru 966/2012, ir-Regolament ta’ Delega (UE) Nru 1268/2012 u r-Regolament tal-Kunsill (KE, Euratom) Nru 2988/95 (5).
            VII.   Irkupru u infurzar
            
            Id-deċiżjonijiet meħudin mill-Kummissjoni fil-qafas ta’ dan il-Ftehim li jimponu obbligu monetarju fuq persuni li mhumiex Stati għandhom ikunu infurzati fit-Turkija.
            L-infurzar għandu jkun regolat mir-regoli tal-proċedura ċivili fis-seħħ fl-Istat li fit-territorju tiegħu jkun seħħ. It-titolu għall-eżekuzzjoni għandu jiġi mehmuż mad-deċiżjoni, mingħajr formalitajiet oħra għajr għall-verifika tal-awtentiċità tad-deċiżjoni, mill-awtorità nazzjonali li l-gvern tat-Turkija għandu jaħtar għal dan il-għan u li l-Kummissjoni għandha tiġi mgħarrfa biha.
            Meta jitlestew dawn il-formalitajiet, b’talba tal-Kummissjoni, il-Kummissjoni tkun tista’ tipproċedi bl-eżekuzzjoni f’konformità mal-liġi nazzjonali, billi tressaq il-kwistjoni direttament quddiem l-awtorità kompetenti.
            
               (1)  Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).
            
               (2)  Ir-Regolament ta’ Delega tal-Kummissjoni (UE) Nru 1268/2012 tad-29 ta’ Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (ĠU L 362, 31.12.2012, p. 1).
            
               (3)  Ir-Regolament tal-Kunsill (Euratom, KE) Nru 2185/96 tal-11 ta’ Novembru 1996 dwar il-verifiki u l-ispezzjonijiet fuq il-post imwettqa mill-Kummissjoni sabiex tipproteġi l-interessi finanzjarji tal-Komunità Ewropea kontra l-frodi u irregolarijiet oħra (ĠU L 292, 15.11.1996, p. 2).
            
               (4)  ĠU L 312, 23.12.1995, p. 1.
            
               (5)  Ir-Regolament tal-Kunsill (KE, Euratom) Nru 2988/95 tat-18 ta’ Diċembru 1995 dwar il-protezzjoni tal-interessi finanzjarji tal-Komunità Ewropea (ĠU L 312, 23.12.1995, p. 1).